  Анжелика Тихонова корреспондент Удмуртиысь быгатонлыко студентъёс элькун тӧролэсь стипендиоссэ басьтозы. 23-тӥ куарусёнэ Александр Бречалов 2019-2020 дышетскон аре стипендиос юнматон сярысь косэтэз (указэз) кинюртӥз. Со сярысь улосвыл тӧролэн но кивалтэтлэн пресс-службазы ивортэ. Стипендиосты Удмуртиысь тодос удысын ужасьёслы, тодосъя, вылӥ но шоръёзо ӧнер дышетсконниосысь быгатонлыко студентъёслы кун юрттэт сётон понна тыро. Туэ аккредитация басьтэм муртъёслы тырозы: тодос удысын вормонъёссы, элькунлэн мер улоназ мылысь-кыдысь пыриськемзы понна дышетскон ар ӵоже 35 сюрс манет (толэзяз 3 сюрс 500 манет) тыр сизьым стипендиос Тодосъя росси академилэн Урал ёзэтысьтыз, Удмурт кун университетысь, Ижкарысь техникая кун университетысь, Ижкарысь эм кун академиысь но Ижкарысь гурт возёсъя кун академиысь аспирантъёслы юнматэмын; дышетскон но тодос удысын вормонъёссы понна дышетскон ар ӵоже 25 сюрс манет (толэзяз 2 сюрс 500 манет) стипендиос Удмурт кун университетысь, Ижкарысь техникая кун университетысь, Ижкарысь эм кун академиысь но Ижкарысь гурт возёсъя кун академиысь, Глазкарысь дышетӥсьёсты дасянъя кун институтысь 15 аспирантъёс басьтозы; финно-угроведение бордын тыршемзы понна (кылэз дышетон, кылосбур, журналистика, фольклористика но мукет удысын) дышетскон ар ӵоже 25 сюрс манет (толэзяз 2 сюрс 500 манет) Григорий Верещагин нимо стипендиез Удмурт кун университетысь но Глазкарысь дышетӥсьёсты дасянъя кун институтысь ньыль студентъёс басьтозы; тодосъя но дышетонъя программаосы йӧскалык но улосвыл компонентъёсты пыӵатон бордын вормонъёссы понна дышетскон ар ӵоже 25 сюрс манет (толэзяз 2 сюрс 500 манет) Кузебай Герд нимо стипендиез Удмурт кун университетысь, Ижкарысь техникая кун университетысь, Ижкарысь эм кун академиысь, Ижкарысь гурт возёсъя кун академиысь, Глазкарысь дышетӥсьёсты дасянъя кун институтысь вить студентъёс басьтозы; физкультураын но спортын вормонъёссы понна дышетскон ар ӵоже 25 сюрс манет (толэзяз 2 сюрс 500 манет) Удмурт кун университетысь, Ижкарысь техникая кун университетысь, Ижкарысь эм кун академиысь но Ижкарысь гурт возёсъя кун академиысь, Глазкарысь дышетӥсьёсты дасянъя кун институтысь вить студентъёс басьтозы. Шоръёзо ӧнер дышетонниосын тодон-валан люкась студентъёслы стипендиос: дышетскон но эскерон ужъёсын вормонъёссы понна дышетскон ар ӵоже 10 сюрс манет (толэзяз 1 сюрс манет) басьтозы 48 студентъёс; физкультураын но спортын вормонъёссы понна дышетскон ар ӵоже 10 сюрс манет (толэзяз 1 сюрс манет) басьтозы куать студентъёс. 2019-2020 дышетскон арын аспирантъёслы, студентъёслы оглом 90 стипендиос тырозы. Коньдонэз 10 толэзь ӵоже сётъялозы. Со дышетскон интыосазы тыриськись стипендия борды ватсаськоз но ӟечлыко дышетскыны, мер улонэ пыриськыны мылкыд сётоз. Тегъёс: Дышетон Ижкар Удмуртия Глазкар студентъёс коньдон вылӥдышетсконниос АлександрБречалов  